
	Rämän surkea seikkailu

	Taivaskaupungin tuho

	Ropotti

	Oletko koskaan kuullut zombin nauravan?




“Monsters are real, and ghosts are real too. They live inside us, and sometimes, they win.”

— Stephen King


RÄMÄN SURKEA SEIKKAILU

Rämä irrotti sulanutta akkua autonromun sisuksista. Akun makea tuoksu oli miellyttävä, ja hän hymyili tyytyväisenä ajatellessaan rahoja, joihin sen voisi torilla vaihtaa. Saatuaan akunlopun irti, hän kiipesi kyljellään makaavasta ajoneuvosta ulos ja heitti akun ulkona odottavaan kangaskassiin muiden löytämiensä akkujen sekaan. Ruosteen ja nesteet hän pyyhki takkinsa helmoihin.

‘’Löysin taas yhden,’’ Rämä huudahti. Löyhkän pyöreä, rasvaisten hiusten peittämä pää kohosi bussinraadon takaa. Kuontalon alta pilkotti leveä hymy.

‘’Haa, tää on ollut tuottoisa päivä,’’ tämä örisi. Rämä nosti kassin olalleen ja laskeutui varovasti takaisin ystävänsä luo.

‘’Älä muuta virka. Mehän elellään pian kuin aateliset konsanaan.’’

‘’Tuolla näkyy kans aika ehjä yksilö,’’ Löyhkä sanoi viittoillen epämääräisesti Rämän olan yli. Hän kääntyi, ja pian hänen katseensa löysi Löyhkän tarkoittaman autonraadon. Se oli melko hyvässä kunnossa, ovetkin olivat vielä paikoillaan. Hän laski kassin Löyhkän jalkoihin ja lähti harppomaan kohti ruostunutta aarretta.

‘’Vahdi näitä,’’ hän huikkasi jo viilettäessään kaukana, Löyhkän keskittyessä kaivamaan likaa kynsiensä alta.

Lupaavan oloinen autonraato oli osittain hautautunut muiden alle, ja näytti että se oli vasta äskettäin paljastunut alati muotoaan muuttavien romuvuorten alta. Se oli kaunis, tummansininen ja virtaviivainen ilmestys, toisin kuin kulmikkaat ja harmaat raadot joihin hän oli tottunut. Jopa sen ikkunat, tummennetut sellaiset, olivat vielä ehjiä. Oli todellinen ihme, ettei kukaan muu ollut törmännyt siihen ennen heitä. Toisaalta romuvuoret kätkivät sisälleen vielä paljon tuntemattomia ja omituisia aarteita joista he olivat kuulleet vain vanhusten tarinoissa.

Rämä yritti avata auton ovea, mutta se oli jumissa. Rämä etsi käsiinsä metallitangon ja alkoi vääntämään ovea auki. Se ei meinannut antaa periksi, mutta juuri kun hän aikoi huutaa Löyhkää avukseen, kuului räsähdys ja hän lensi kivuliaasti kovalle romukamaralle. Pölyn laskeuduttua se, mitä hän näki avonaisesta ovesta, sai hänen henkensä salpaantumaan. Auto oli sisältä melkein kuin uusi, sen ruskeat nahkapenkit kiiltelivät käyttämättömyyttään. Se oli todellakin aarrearkku.

Rämä konttasi sisälle autoon. Ilma sen sisällä haiskahti ummehtuneelta, mutta myös tuoreelta, kuin kalliilta ilmapullolta – joissa mukamas oli puhdasta, hyväntuoksuista ilmaa, mutta tosiasiassa se oli samaa rikinkatkuista roskaa jota he hengittivät päivästä toiseen, vain kauniimpaan pakettiin käärittynä.

Rämä hiveli auton puhtaita, kiiltäviä sisäosia. Hän halusi ottaa sen mukaansa, asettaa mukavan oloiset nahkapenkit pienen huoneensa nurkkaan korvaamaan nojatuolinraatonsa, mutta ei hänellä – tai heillä – ollut mahdollisuutta edes saada sitä takaisin kaupunkiin. Viimeistään muureilla se vietäisiin heidän käsistään aatelisille.

Rämän kädet etsiytyivät matkustajanpuoleisen penkin alle, ja pian hänen sormensa löysivät muovipintaisen rahasammon. Hän kumartui ja alkoi vääntää akkua irti paikoiltaan. Se pisti kovasti vastaan, mutta lopulta hänen onnistui riuhtoa se syliinsä. Akku oli hyvässä kunnossa, yksi hienoimmista ja arvokkaimmista yksilöistä minkä hän oli ikinä eläessään nähnyt. Ja hän oli nähnyt sadoittain akkuja.

Akun takaa paljastuneessa aukossa oli vielä jotain muuta, mikä kiinnitti Rämän huomion. Hän kurotti vapaan käteensä ja hapuili houkuttelevasti kiiltelevää asiaa, saaden sen lopulta sormiinsa. Se oli läpinäkyvä muovikotelo, jonka kannessa oli kuva aatelisen näköisestä ihmisestä sekä epäselvää, koukeroista tekstiä, joka ei tarkoittanut Rämälle yhtään mitään.

Noustessaan autosta akku toisessa ja muovikotelo toisessa kädessään hän huomasi Löyhkän nukahtaneen. Hänen toverinsa torkkui kaikessa rauhassa akkulaukun vieressä, ja tämän kovaääninen kuorsaus kaikui varmaan kaupunkiin asti. Rämä lähti laskeutumaan äkäisenä takaisin alas.

‘’Herätys idiootti,’’ hän tiuskaisi päästyään Löyhkän luo. Tämä avasi hitaasti silmänsä ja hymyili typerästi.

‘’Ai sä palasit jo.’’

‘’Jo? Mitä me on puhuttu täst, et sä voi noin vaan ottaa lunkisti. Mitä jos joku tulis ja varastais meidän saaliin? Menis taas koko työ hukkaan!’’

‘’Älä ny, tääl on ihan rauhallist.’’

‘’Joskus mun tekis mieli iskee sua vasaralla ja katsoo kuinka rumat aivos lentää lokkien ruuaks,’’ Rämä älähti. Löyhkä ei näyttänyt kovinkaan kiinnostuneelta hänen uhkailustaan, vaan sen sijaan tämä oli ehtinyt napata muovikotelon hänen kädestään.

‘’Mikä tää on? Siin on aatelispaska kannessa,’’ Löyhkä sanoi. Rämä nappasi kotelon takaisin itselleen, jolloin se aukesi ja sen sisältä putosi pyöreä, kiiltävä muovilevy. Kaksikko tuijotti sitä ihmeissään.

‘’Sä hajotit sen,’’ Löyhkä totesi.

‘’Enkä! Sähän!’’

‘’Ei kyl se oli ihan ehjä mun kädessä.’’

‘’Mutta sä otit sen multa ja sen jälkeen se vasta hajos,’’ Rämä tiuski. Valtava, reilusti ihmistä kookkaampi lokki oli laskeutunut katselemaan heidän kinasteluaan sitä ymmärtämättä. Se näki vain kaksi makoisaa suupalaa.

‘’Mikä se on?’’ Löyhkä ihmetteli nostaessaan kiiltävän levyn maasta. Sen toisella puolella oli samaisen aatelisen kuva, toinen puoli oli taas kiiltävä, melkein kuin taskupeili.

‘’Saakohan siitä rahaa,’’ Rämä pohti.

‘’Ehkä joku aatelinen haluu sen seinälleen.’’

‘’Meidän pitää myydä se.’’

‘’Krääk!’’

‘’Miten niin krääk?’’

‘’Krääk!’’ huudahti lokki toistamiseen ja lensi heitä kohti ilkeä virne kasvoillaan. Rämä ja Löyhkä katsahtivat toisiinsa, nappasivat arvokkaat akkunsa ja lähtivät juoksemaan pakoon minkä kieroon kasvaneista jaloistaan pääsivät.

Hyvän tovin kuluttua Rämä ja Löyhkä saivat karistettua lokin kintereiltään. Se jäi katselemaan heitä pettyneen näköisenä romukasan päälle, mutta lihava lintu ei jaksanut enää lennellä vikkelien ihmisten perässä. Löyhkä näytti sille kieltään heidän hölkätessään muovipullomuurien suojiin.

‘’Teillä kävi taas tuuri,’’ huikkasi muuriin nojaileva, polkupyöräkypärään ja pitkään nahkatakkiin pukeutunut vartija. ‘’Valitettavasti’’, tämä lisäsi mutisten.

‘’Me ollaan niin hyviä,’’ sanoi Löyhkä ylpeänä. Rämä pyöritteli silmiään ystävänsä tokaisulle.

He kävelivät ensimmäiseltä muovipullomuurilta toiselle, vieläkin korkeammalle muurille, jonka takana kohosi valtava kaupunki. Se oli joka suuntaan lonkeroitaan ojenteleva, työmaakonteista ja peltilevyistä rakennettu hirvitys, jonka keskellä kohosi muinaisen matkustajalentokoneen siluetti toteemin tavoin – tai kaikkinäkevän, vahtivan tornin. Rämälle lentokoneen olemassaolo oli yksi ja sama, sillä eihän hän tulisi sinne ikinä pääsemään – se nimittäin sijaitsi kaupungin korkeimmalla kohdalla, aatelisten asuinalueella.

Toinen, samanlaiseen kypärä- ja nahkatakkiuniformuun sonnustautunut vartija pysäytti heidät porteilla.

‘’Noniin, kassit auki ja asiat esiin,’’ tämä sanoi tyytyväisenä omaan nokkeluuteensa. Toiset vartijat röhöttivät kuin siat.

‘’Meillä on taas vain kasa akkuja,’’ Rämä mumisi.

‘’Niinhän teillä aina on, senkin saastuttajat. Kuulkaas, minusta tuntuu että teitä pitää hieman… verottaa,’’ vartija ölisi ja alkoi heittelemään heidän vaivalla keräämäänsä saalista sinne tänne. Muiden vartijoiden nauru koveni kovenemistaan, ja Rämä kykeni vain tuijottelemaan toivottomana varpaitaan, hypistellen muovikoteloa kädessään. Löyhkä alkoi riitelemään vartijoiden kanssa, mutta pian tämän vihaiset huudot vaihtuivat parahduksiin ja itkuun.

Rämä kaatoi Löyhkälle lämmintä rottalientä pieneen kuppiin ja asetti sen varovaisesti ystävänsä vierelle lattialle. Löyhkä makasi liikkumattomana tuijottaen kattoa. Tämän haavat punoittivat ja mätivät.

‘’Yks akku? Yks säälittävä akku? Mitä ne luulee olevansa, aatelisia?’’

‘’Juo liemes,’’ Rämä kehotti. Löyhkä kuitenkin keskittyi raivoamaan katolle.

‘’Luulevat olevansa niin kovii lokinpaskaisissa sotisovissaan.’’

‘’Kyllä me yhellä akulla selvitään.’’

‘’Ne jätti meille sen surkeimman. Eihän sil saa edes puolikasta rottaa!’’ Se oli kyllä totta, Rämä tiesi. Rottien hinnat olivat kohonneet, kun taas akkujen arvot romahtaneet. Joku oli saanut päähänsä, että aatelisia riivannut syöpäepidemia olisi johtunut niistä.

‘’Olis kiva saada ees oma kämppä,’’ Löyhkä mumisi ryystäessään vihdoinkin Rämän tälle lämmittämää lientä. Rämä oli samaa mieltä, olihan Löyhkä asunut vuosia hänen pienessä huoneessaan, johon mahtui juuri ja juuri lieden ja sänkypahasen lisäksi kaksi ihmistä. Varsinkaan kun Löyhkä ei ollut kokonsa puolesta sieltä pienimmästä päästä – eikä todellakaan miellyttävän hajuinen. Hän oli silti Rämän paras ystävä.

Löyhkän vaivuttua uneen Rämä istuutui huoneensa lämpimään nurkkaan – viereisessä rakennuksessa olevan hautomon lämpö tuli siinä kohtaa juuri sopivasti läpi – ja kaivoi taskustaan aiemmin löytämänsä muovilevyn. Vartijat eivät olleet sitä onneksi vieneet tyydyttyään tällä kertaa pelkästään hakkaamaan Löyhkän. Sen kanteen oli silti ilmestynyt särö.

Rämä tutkiskeli hämärässä muovilevyssä olevaa aatelista. Sillä oli kaunis, puhdas iho, kirkkaan näköiset, terveet silmät sekä hienosti laitetut hiukset. Ja jopa komea hattu! Se oli kaikkea sitä, mitä hän ei ollut – hänen ihonsa oli täynnä kasvaimia ja arpia, hänen erikokoiset silmänsä olivat sumeat ja hiuksensa takkuiset rasvamöykyt. Muovilevyn aatelinen näytti siltä, ettei se ollut koskaan eläessään joutunut tekemään päivääkään likaisia hommia – mikä kuulosti aika lailla siltä mitä aatelisten elämä oli, kiitos hänen ja Löyhkän kaltaisten työläisten.

Rämää harmitti, ettei hän ymmärtänyt muovilevyssä olevia kirjaimia. Ei sillä, että hän olisi osannut kovinkaan hyvin lukea, mutta ne olivat niin kauniita.

Muovilevy oli jotain menneestä maailmasta, sen verran hän matoisilla aivoillaan ymmärsi. Eihän se muuten olisi unohtuneena jätevuorten sekaan. Rämä päättikin heti ensi töikseen aamulla käydä kysymässä, josko joku viisaista vanhuksista osaisi kertoa siitä jotakin.

Löyhkän kuorsauksen saattelemana hänkin vaipui lopulta uneen, puristaen löytöään tiukasti rintaansa vasten. Seinän takaisessa hautomossa joku huusi kilpaa pulunpoikasten kanssa, kuten joka yö.

Kaupungin kadut olivat melko autioita. Suuri osa köyhälistön asuinalueen asukkaista oli töissä joko suurissa puluhautomoissa tai Rämän ja Löyhkän tavoin etsimässä onneaan romuvuorten seasta. Jotkut ‘’onnekkaat’’ keräilivät itseään vielä edellisillan ryyppyputken jäljiltä lämpimistä selleistä tai huonommassa tapauksessa joka paikassa olevista öljylätäköistä.

Rämä oli jättänyt kuorsaavan Löyhkän huoneeseensa parantelemaan haavojaan ja lähtenyt auringon noustua liikkeelle. Vanhuksilla oli omanlainen päivärytmi, he heräsivät kukonlaulun aikaan ja torkkuivat pitkin päivää kunnes saapui taas yö. Välillä Rämä toivoi, että voisi itsekin elellä niin huolettomasti. Toisaalta se myös tarkoittaisi jonkun muun siivoavan hänen ulosteensa, pesevän hänet (kerran vuodessa) ja ruokkivan kuin pikkulapsen.

Se ei itse asiassa kuulostanut yhtään niin surkealta kohtalolta, kun sitä hieman mietti pidempään.

Rämä oli jättänyt heidän edellispäivänä löytämänsä akun, sen ainoan jonka heidän oli suotu pitää, nukkuvan Löyhkän vierelle. Hän toivoi, että tämä herättyään kävisi torilla vaihtamassa sen rahaksi ja ehkä ruuaksi. Löyhkän tuntien tämä saattoi kuitenkin nukkua koko päivän ja vielä seuraavankin jos heidän ei tarvinnut olla missään. Olisihan heidän tänäänkin kannattanut lähteä romuvuorille, sillä ei heillä kummallakaan ollut kummemmin ylimääräistä rahaa. Jatkuvat vastoinkäymiset kuitenkin lannistivat Rämää, ja hän oli liian kiinnostunut löytämästään muovilevystä keskittyäkseen työntekoon. Hän todellakin toivoi, että vanhukset osaisivat kertoa siitä edes jotakin.

Astellessaan kaupungin mutaisia ja kuoppaisia katuja Rämä pisti silmälle peltihökkelien ja työmaakonttien seinille ilmestyneet julisteet, jotka esittivät aatelisia sekä ala-aatelisia – keskiluokkaa. Heikolla lukutaidollaan hän onnistui tavaamaan sanat ‘’vaali’’ ja ‘’ehdolla’’. Kaupungin politiikkaa kovin huonosti tunteva Rämä ei ymmärtänyt mistä vaikuttajat taas vaaleilivat, tuntui että edellisistä vaaleista oli ollut vasta muutama hetki.

Eniten vaalijulisteista Rämää kiinnosti hieman muita hieman pienempi, mustavalkoinen, muhkuraista päätä esittävä halvan näköinen piirros, johon oli haparoivin kirjaimin tekstattu

oikEuta Epa muodStu nEilE

Hän hymähti. Heidän kaltaisensa eivät ikinä pärjäisi tärkeiden ihmisten kisoissa. Eikä kukaan muutenkaan huomaisi mainosta, sillä suurin osa niistä oli sotkettu punaisella maalilla ja mitä mielikuvituksettomimmilla haukkumasanoilla. Rämä huomasi muutaman vartijan naureskelevan samanlaiselle julisteelle, ja vaistomaisesti hän kiihdytti askeliaan osuessaan näiden kohdalle.

‘’Hei rotta,’’ huhuili toinen vartijoista, ‘’muista äänestää perunapäätä!’’ Vartija tovereineen nauroivat kuin viimeistä päivää. Rämä työnsi kädet syvemmälle taskuihinsa ja kipitti kulman taa, kuullen vartijoiden pilkan vielä pitkään perässään.

Rämä saapui vanhuksien asunnolle juuri näiden aamiaishetken jälkeen – mikä oli suorastaan loistavaa, sillä ennen jokapäiväistä kahvikuppostaan ja näkkileipäänsä vanhukset tuppasivat olemaan tavallistakin kärttyisempiä. Nyt nämä kuitenkin istuskelivat tyytyväisen näköisenä puisella penkillään matalan peltihökkelin edessä, joka sekin oli peittynyt erivärisiin vaalijulisteisiin. Rämä asteli tarmokkaasti näiden luo.

‘’Löyhkäkö se siinä?’’ huudahti saman tien Jalkapuoli, jonka jalantyngät pilkistivät ohuen viltin alta. Rämä pudisti pahoitelleen päätään. Jalkapuoli mulkaisi tätä pettyneenä ja kirosi.

‘’Voi Jalkapuoli hyvä, älä ny taas mökötä,’’ totesi Kura harmaantuneen hiuskuontalonsa alta. ‘’Paljon fiksumpi lapsihan tää Rämä on.’’

‘’Mutta ei kyllä jalkojani hiero.’’

‘’Eihän sinul toope edes ole jalkoi,’’ Kura naurahti. Tämän vierellä nuokkuva Hiljainen Haaska tuhahti huvittuneena. Rämä hymyili vaivaantuneena. Vanhukset olivat kaikesta viisaudestaan huolimatta kovia naljailemaan toisilleen.

‘’Mikä tuo sut matalaan majaamme?’’ ihmetteli Kura.

‘’Matala se todellakin on.’’

‘’Hiljaa, toope.’’

‘’Minä…’’ Rämä aloitti tietämättä, kuinka jatkaa. Hän ojensi kädessään olevan muovilevyn vanhuksia kohti.

‘’Mikäs se tämä on?’’

‘’Ettei vaan taas jokin vaalimainos!’’ huudahti Jalkapuoli.

‘’Hmm.’’

‘’Aamusta tulivat ja koko talon peittivät rumiin naamoihin…’’

‘’Onko se muotokuva?’’

‘’Mistä sä tämän oikein löysit?’’ Kura lopulta kysyi vanhusten ihmeteltyä tarpeeksi, vaikkakin Jalkapuoli mutisi yhä jotakin poliittisesta pakotuksesta partansa syövereistä.

Rämä selitti edellispäiväisestä löydöksestään, jättäen toki tarinastaan pois tiettyjä yksityiskohtia, kuten lokkihyökkäyksen tai vartijoiden kanssa riitelyn. Hän ei halunnut nolata itseään viisaampien edessä. Vanhukset – pääasiassa Kura ja Jalkapuoli – kinastelivat kiivaasti vanhoilla käheillä äänillään siitä, mikä Rämän mukanaan tuoma esine oikein oli.

‘’Jonkin huithapelin muotokuva se on,’’ pohti Jalkapuoli.

‘’No mutta ethän sä voi noin puhua aatelisista!’’ huudahti tähän Kura.

‘’Huithapeleita kaikki. Viimeisetkin kolikot vievät köyhän seniorikansalaisen taskusta!’’

‘’Onhan meillä kuitenkin katto pään päällä.’’

‘’…ja kahvii,’’ lisäsi Hiljainen Haaska.

‘’Pulloakaan ei enää saa marketista.’’

‘’Nykyhinnoilla hyvä kun saa leipääkään.’’

‘’…onneks on kuitenki kahvii.’’

‘’Ei sinulla Rämä pulloa olisi?’’

‘’Että mitä kämäistä pulloa?’’

‘’…kahvii…’’

‘’Mun mielestä kanoja on liian vähän…’’

Rämä ei ymmärtänyt paljoakaan viisaiden puheista. Sen sijaan hän ihmetteli seinällä olevia vaalijulisteita. ‘’Oikeutta epämuodostuneille’’ oli täälläkin peitetty muiden julisteiden alle, joissa oli värikkäitä ja kauniita piirroksia. Silmäillessään hyvin muodostuneita kasvoja hänen silmiinsä pisti kuitenkin erityisesti eräs, hyvin laitetut hiukset omaava hahmo. Tämän alle oli kirjoitettu hienoin kirjaimin tämän vaalilause ja nimi.

Rämältä meni hieman täysjärkistä ihmistä kauemmin hoksata yhteys muovilevyssä olevien kasvojen sekä vaalijulisteen välillä. Toki vanhusten kovaääninen kinastelu ei helpottanut hänen muutenkin ylikierroksilla käyvien aivojensa työskentelyä.

‘’…niin oliks meil kahvii?’’ virkkoi Hiljainen Haaska ja silloin Rämällä välähti. Hän hyppäsi kuin vieteri kohti seinää saaden vanhukset hihkaisemaan säikähdyksestä ja innostuksesta. Rämä osoitti kaunista, löytämänsä levyn kasvoja muistuttavaa vaalimainosta.

‘’Kuka tää on? Mitä tässä lukee?’’ hän huudahti. Vanhukset kääntyivät ihmeissään katsomaan julistetta, ja entistä suuremmat rypyt näiden otsilla kertoivat siitä, kuinka nämä yrittivät ymmärtää koukeroista tekstiä.

‘’Siv… sivistymistä siipoille?’’ tavasi Kura.

‘’Ei vaan siiville,’’ korjasi Jalkapuoli.

‘’Sivistyksen siivillä!’’ hihkaisi Hiljainen Haaska kovemmalla äänellä kuin moneen vuoteen. Muut nyökyttelivät hyväksyvästi.

‘’Äänestä Aatamia?’’

‘’Ei, äänestä aatelista, toope.’’

‘’Minä niin vihaan aatelisia,’’ mutisi Jalkapuoli.

‘’Mikä hänen nimensä on?’’ Rämä kysyi kiihtyneenä. Hänellä oli täysi työ pitää mielessään kaikki mitä vanhukset olivat tähän mennessä tulkanneet.

‘’Soimu Suomu,’’ Jalkapuoli totesi vakavana. Kura mulkaisi tätä ärtyneenä.

‘’Sointu Soiva siinä seisoo, kummalliset kirjaimet kyl valinnut.’’

‘’Sointu Soiva,’’ Rämä toisti. ‘’Lukeeko

